Jenny Jones ad igl amulet digls otg legns
translaziùn an sutsilvan: Barbara Riesch

Tge â la Jenny adigna cun ella? Egna facla, egna buteglia d’aua, igl sieus satgcados cun aint tschients tgossas impurtàntas par surviver a natiralmeing Co-Bra, la sia zearp.

Sainza tema saruschna ella tras ruegnas viglias a decadentas, fufrogna an taimpels bandunos, safa veia tras la tschùngla a va gis aint a gis or tras igl dasiert par catar statuas a labirints.

Nign dubi. La Jenny Jones e egna vera aventuriera ad arceologa. Quell’ea dovra ella dantànt igl noss agid!

Ella â numnadameing cato egn curius amulet, cugl qual ella sa earver las portas digl “Taimpel da la savida”. Avànt sto ella dantànt schliear igls otg legns digl amulet par ca las portas sasearvian. 

Quegl stos tei far par schliear igls legns

•	Sen la proxima pagina tgatas tei igls otg legns.
•	Tei stos adigna taner andamaint egn tscheart bustab da la schliaziùn digl legn. Scha tei metas anzemel igls bustabs, surveans tei igl pled-clav cugl qual la Jenny Jones sa earver las portas digl taimpel. 
•	Par catar la schliaziùn âs tei pliras indicaziùns ca descrivan quegl ca vean tschartgieu. Ligia las indicaziùns egna suainter l’otra antocen ca tei âs cato igl pled tschartgieu.
•	Amprova da betga liger tut, mobagn da studagear gea suainter las ampremas indicaziùns tge c’igl savess easser. Ligia anavànt, me scha tei es betga siir/siira da la tia schliaziùn. 

1.	legn
Tschartgieu vean egn pled, digl qual tei stos taner andamaint igl tschentgavel bustab. Que bustab e igl amprem bustab da la schliaziùn par earver las portas.
-	Que pievel viveva segl sieus cuntinent gea dagî avànt c’igls Europeans en vagnieus.
-	Els vivan an l’America digl nord ad an l’America digl sid.
-	Igl dat ear blearas istorgias scretas davart els.
-	Ign gi c’els vegian la peal cotschna. 

2.	legn
Tschartgieu vean egn pled, digl qual tei stos taner andamaint igl amprem bustab. Que bustab e igl savund digl pled da schliaziùn par earver las portas. 
-	Quegl e egn fenomen natiral.
-	Ign sainta el, mo el e nunvasevel.
-	Tut tanor danunder c’el vean, â el egn oter num.
-	El sa davantar aschi fearm c’el fa cupitgear gràndas plàntas.

3.	
legn
Tschartgieu vean egn pled, digl qual tei stos taner andamaint igl tearz bustab. Que bustab e igl tearz bustab digl pled da schliaziùn par earver las portas.
-	El e ple tgòld ca 30’000 grads a brischa tut quegl c’el sa tschifar.
-	El sasvilupescha tras diferenzas da tensiùn.
-	El e aschi cler ad aschi speart ca tei sas strusch vurdar sen el.
-	El vean adigna an cumpagneia a mena sulet. 

4.	legn
Tschartgieu vean egn pled, digl qual tei stos taner andamaint igl sisavel bustab. Que bustab e igl quart bustab digl pled da schliaziùn par earver las portas.
-	Que animal dat igl an l’Africa ad an l’Asia.
-	Sch’igl animal viva betg en egna cuntrada salvadia, vean el duvro par transpurtar tgargias.
-	Tei âs forza gea vieu que animal egn’ea agl zoo near agl zircus. El e igl ple grànd mamifer digl mund.
-	El â ureglias fetg gràndas. 

5.	legn
Tschartgieu vean egn pled, digl qual tei stos taner andamaint igl savund bustab. Que bustab e igl tschentgavel bustab digl pled da schliaziùn par earver las portas.
-    Sch’ign sa, noua c’ign sto vurdar, san ign contemplar maletgs an ellas.
-	Ellas paran dad easser fetg pintgas, en an vardad dantànt enormameing gràndas.
-	Igls navigaturs s’orientavan tanor ellas.
-	Sut tscheartas zircumstanzas vezas tei melis dad ellas. 

6.	legn
Tschartgieu vean egn pled, digl qual tei stos taner andamaint igl savund bustab. Que bustab e igl sisavel bustab digl pled da schliaziùn par earver las portas.
-	Sainza el dess igl nigna veta sen teara.
-	Pigls Maya eara el egn Dieu.
-	Igl dat ear egna flur ca porta igl sieus num.
-	El procura c’igl segi cler durànt igl gi ad ear ca la gliegna sclareschi durànt la notg.

7.	legn
Tschartgieu vean egn pled, digl qual tei stos taner andamaint igl tearz bustab. Que bustab e igl seatavel bustab digl pled da schliaziùn par earver las portas.
-	An egn tal bietg en pigl solit zupos nundumbrevels stgazis, dantànt ear blearas traplas.
-	Que bietg â quater pares ad egn tetg an pez.
-	Quels bietgs earan ple bòld las fossas par retgs a rigegnas.
-	An egn tal bietg savess igl dar mumias. 

8.	
legn
Tschartgieu vean egn pled, digl qual tei stos taner andamaint igl sisavel bustab. Que bustab e igl otgavel bustab digl pled da schliaziùn par earver las portas.
-	An Svizra existan els dapartut, an l’America dantànt strusch.
-	Els en tuts fetg vigls a ston adigna puspe vagnir restauros.
-	Ple bòld vivevan retgs liaint, oz san ign ir a visitar els.
-	Els cunsistan savens da mirs òlts cun turs. 

Âs tei cato igl pled da schliaziùn par earver las portas digl taimpel da la savida?

La redacziùn a la tgea editura ân sastanto dad eruir a da dumandar tut igls dretgs d'utilisaziùn pigls maletgs ad igls texts. Scha nus vessan survasieu anzatge a vessan tras quegl violo dretgs d’autur, vean la tgea editura a bunifitgear quels tanor las cunvegnas usitadas, sch’igl dat egn’anunztga da pratensiùns giustifitgeadas.